蔣向榮

蒋向荣（），字澹心，湖广永州府零陵县側塘人。

生平
万历四十年（1612年）壬子科湖广乡试举人，四十七年（1619年）己未科進士，为人孝友笃至，父遇春为汝宁学博，致仕归，囊橐萧然，公侍养必具甘旨，衣冠肃立，食罢始退，自食惟𫗴粥而已。为孝廉时，躬为父濯足，父曰：吾足非仲子濯不快也。釋褐为大名宰，甫莅任，吏有以白镪进者，曰：初任需费，请以是上供。公曰：吾穷诸生，才一仕，何以偿此。吏曰：是固无庸偿，吾能挪移之。公曰：若此则国赋也，余自读书时，早以洁己爱民为心，岂服二而遂忘之？汝乃以此尝我耶？叱出之，廉得奸状，卒抵于法，一邑肃然。有武甲者置辟凡二年，公知其冤，为力请得减等。居三年，兴学校，课农桑，捐除烦苛，夙弊一清，邑遂大治。调繁南乐，是时魏某秉政在告，其仆以私负讼于县，公曰：予为天子理民，非为相臣仆理逋也。明日，谒相公白之，魏戒仆曰：县君正人君子也，慎毋以事扰之。民侯华者言逆母，母讼之，公曰：汝子几何？曰：止此耳。公踌躇久之曰：今教民者也，而使阶除下有不孝子，不德孰甚。乃责华于狱，闭阁自思，欲解印绶去，邑人至狱责华，华亦涕泣，痛自悔责，邑人皆代华请，乃出诸狱，而坐母于庭杖之，俾拜谢母，母子相抱大哭，观者成泣，由是华卒为孝子。邑大旱，公斋戒步祷凡七日，而雨降他邑则否。大名亦旱，复迎公祷雨，亦如南乐，人谓之蒋公雨，然公亦以是得足疾，时时病发。御史左光斗知公历有善政！因出荐语云“举止敲金戛玉，丰神剪水裁云，厘弊一新，欢腾万口”，以治行第一，召为吏部考功主事，转文选司，迁验封员外郎，升稽勋司郎中。黜陟公正，无敢干以私，有以恩荫进者，谋优擢，贿门吏以黄金二百杂蔬菜进，公见之曰：此何为者？门吏告以故，公麾之，终不视其刺谒。当魏阉专政，吾楚多忠谏臣，首发其奸，珰恨楚人尤甚，得祸最烈，御史吴裕中廷杖创甚，公夜至其寓，吴手六百金属公遗母，吴卒，公携金付其家，且为经理后事，因叹曰：邪正不容两立，余即捐躯庭争，徒触珰怒，终无益人国耳。屡疏始得告归，遂杜门谢客，惟延师以教诸子。迨阉诛，朝中推公起领选事，而公已捐馆矣。著有《藥房集》。生四子：本隆、本昌、本大，皆为庠生；季子本生，癸卯领乡荐。孙十九人，多游庠食饩。

家族 
祖蒋如柏，字子直，幼失怙，苦学食餼于庠，事母至孝，五鼓问安，三冬温被，朝夕色养，廪禄付之母帷，毫无货财妻子之念，训诲诸弟皆成立。父蒋遇春，举明經，官汝宁府教授。兄蒋向上，字自达，年十二善属文，为司李林汝诏所赏识，游于庠。工举子业，欲鳴躍于世，而数奇不偶，弃去入国学，里居教子，子三本、滋本、昇本皆诸生。

子蒋本生，字湘生，一字宇臣。康熙二年举人

参考文献

X
零陵人
萬曆三十七年己酉科舉人
明朝大名县知县
明朝南乐县知县
明朝吏部主事
明朝吏部员外郎
明朝吏部郎中